XPG ราคาไปต่อไหม
ราคาหุ้น XPG ที่วิ่งขึ้นมาก่อนหน้านี้ ได้สะท้อนถึงแผนงานของ XPG ไปหมดหรือยัง สมมุติว่าสะท้อนแล้ว ราคาหุ้นจะวิ่งต่อได้ไหม และจะมาจากสตอรี่อะไร
ราคาหุ้น XPG ที่วิ่งขึ้นมาก่อนหน้านี้ ได้สะท้อนถึงแผนงานของ XPG ไปหมดหรือยัง สมมุติว่าสะท้อนแล้ว ราคาหุ้นจะวิ่งต่อได้ไหม และจะมาจากสตอรี่อะไร
19 ส.ค. 2564

บมจ.เอ็กซ์สปริง แคปปิตอล หรือ XPG
ราคาหุ้นนับจากต้นปี 2564 วิ่งขึ้นมาราว ๆ 865%
พี/อี ปัจจุบัน เทรดกันอยู่ที่ 805 เท่า
ปัจจุบันเป็นหลักทรัพย์ที่เข้าข่ายมาตรการกำกับการซื้อขายระดับ Level 3 จากตลาดหลักทรัพย์ หรือถูกห้าม Net settlement หรือหักลบราคาค่าซื้อกับราคาค่าขายหลักทรัพย์เดียวกันในวันเดียวกัน
ช่วงที่ผ่านมา ตลาดหลักทรัพย์ประกาศเตือนเข้าลงทุนมาแล้ว 2-3 ครั้ง
ทว่าราคาหุ้น XPG ยังสามารถยืนได้อย่างแข็งแกร่ง
วอลุ่ม หรือมูลค่าการซื้อขายยังอยู่ระดับขึ้นหลักร้อยล้านบาทต่อวัน
หรือบางวันมากเกือบแตะระดับพันล้านบาท
หลังการเข้ามาของคุณหมอ “ระเฑียร ศรีมงคล” รวมถึงกลุ่ม “วิริยะประกันภัย” “แสนสิริ” (SIRI) และ“มงคล ประกิตชัยวัฒนา” นักลงทุนพอร์ตหุ้นระดับหมื่นล้านบาทในตลาดหุ้นไทย
ล่าสุด `ชูชาติ เพ็ชรอำไพ` ผู้ถือหุ้นใหญ่ใน บมจ.เมืองไทยแคปปิตอล หรือ MTC
เข้ามาเก็บหุ้น XPG เพิ่มอีก 2.28% รวมถือทั้งหมด 6.10%
ปุจฉา มีคำถามว่าราคาหุ้น XPG วิ่งขึ้นมาร้อนแรงนั้น มาจากปัจจัยใดกันแน่ และมีใครอยู่เบื้องหลังของการทำราคาหรือไม่
วิสัชนา ประเด็นเรื่องการทำราคานั้นตอบยาก
แต่ประเด็นที่น่าสนใจคือ นักลงทุนรายย่อยที่เข้ามาซื้อหุ้นนั้น
พวกเขาน่าจะมีมุมมองการเข้าลงทุนแบบหลากหลาย
เริ่มจากการเก็งกำไร แม้รู้ว่าจะมีความเสี่ยงจากราคาหุ้นที่เหวี่ยงขึ้นและลงค่อนข้างแรงในบางวัน
กลุ่มรายย่อยที่เชื่อมั่นของคุณหมอระเฑียร  และกลุ่มธุรกิจที่เข้ามาถือหุ้น
และรายย่อยที่นอกจากจะเชื่อมั่นในทีมผู้ถือหุ้น และผู้บริหารแล้ว
ยังน่าจะมาจากแผนธุรกิจของ XPG ที่เดินหน้าลุยธุรกิจที่เรียกกันว่าเป็น “เมกะเทรนด์” หรือธุรกิจใหม่ที่มีแนวโน้มเติบโตสูง
ล่าสุด XPG ภายใต้การนำทัพของคุณหมอระเฑียร
ได้ฤกษ์แถลงข่าวถึงแผนงานของ XPG เป็นทางการ เมื่อวันก่อนหน้านี้
เป็นแผนงานที่นักลงทุนต่างเฝ้ารอดูว่า กลุ่มผู้บริหารวางเป้าหมายไว้อย่างไรบ้าง และแต่ละธุรกิจที่ลงทุนกำหนดแผนงานไว้อย่างไร และจะมีอะไรใหม่ ๆ เข้ามาเพิ่มในอนาคตอีก
XPG ต้องการเข้าสู่การเป็น Digital Financial Service
หรือผู้ให้บริการทางการเงินครบวงจร ที่จะเปลี่ยนโลกธุรกิจการเงินเดิม ๆ สู่ “นวัตกรรมการเงิน”
นี่คือการประกาศของ “ระเฑียร” ล่าสุด
XPG วางโมเดลธุรกิจไว้ถึง 5 ขาการเงิน
มีทั้งธุรกิจหลักทรัพย์ คือ บล.กรุงไทย ซีมิโก้
ธุรกิจจัดการกองทุน ภายใต้บริษัทหลักทรัพย์จัดการกองทุน(บลจ.) เอ็กซ์สปริง จำกัด
ธุรกิจบริหารสินทรัพย์ คือ บริษัทบริหารสินทรัพย์ เอ็กซ์สปริง เอ เอ็ม ซี จำกัด
ธุรกิจสินทรัพย์ดิจิทัล โดยบริษัท เอ็กซ์สปริง ดิจิทัล จำกัด
และสุดท้ายคือ ธุรกิจจัดการเงินลงทุน
XPG ยังถือ 17 Licenses และกำลังขอเพิ่มเติมอีก 4 Licenses ประกอบด้วย ไลเซนส์ธุรกิจดิจิทัลแอสเซท 2 ไลเซนส์ ไลเซนส์การลงทุนของกลุ่มไพรเวท ไลเซนส์ Open Architecture
หากได้รับการอนุมัติภายในปีนี้ หรือช้าสุดต้นปี 2565
จะทำให้ XPG มีไลเซนส์เพิ่มเป็น 21 Licenses
แต่ละธุรกิจ มีการประกาศออกมาว่า มีเป้าหมายอย่างไร
และรวมถึงภาพรวมของบริษัทที่จะมีรายได้และเติบโตต่อไปอย่างไร
หลังการประกาศของ XPG
ทำให้นักลงทุนเริ่มเห็นความชัดเจนของแผนธุรกิจ และทิศทางของ XPG ที่จะเดินหน้าต่อไป
หรือพูดง่าย ๆ ว่า ตอนนี้เริ่มรับรู้ข้อมูลกันไปน่าจะหมดแล้ว
ที่เหลือคือต้องทำให้ได้ตามแผนงาน หรือเป้าหมายที่วางไว้นั่นเอง
ประเด็นคือว่า ราคาหุ้นของ XPG ที่วิ่งขึ้นมาก่อนหน้านี้ ได้สะท้อนถึงแผนงานของ XPG ไปหมดหรือยัง
สมมุติว่าสะท้อนแล้ว
คำถามว่า ราคาหุ้นของ XPG จะวิ่งต่อได้ไหม
และจะมาจากสตอรี่อะไร